Logo Únie nevidiacich a slabozrakých Slovenska

Logo Počítačového tábora reSET
---
Workshop 
Operačný systém ANDROID
Únia nevidiacich a slabozrakých Slovenska

Počítačový tábor reSET 
6. ročník
Ždiar, 2014

Lektor workshopu – Zuzana Rojíková

	Obsah

O workshope
Podmienky pre účastníka
1. Dotyk, gesto a orientácia
Hardwarové tlačidlá
Orientácia na obrazovke
Prehliadanie obrazovky a švihanie
Potvrdzovací dvojklik
Scrolovanie
2. Začíname pracovať s aplikáciami
3. Používanie GooglePlay
Sťahovanie aplikácie
4. E-mailový klient AQUAMAIL
Inštalácia a synchronizácia
Inteligentný priečinok
E-mailové konto
Písanie správ
Pridanie prílohy
Vyhľadávanie v mailoch
Načítanie nových správ
5. Nahrávanie kvalitného zvuku cez AndRecorder
Inštalácia a orientácia
Nahrávanie zvukov
Ďalšie položky a funkcie
6. Spravodajský portál SME
Inštalácia
Čítanie článkov
Prepnutie medzi sekciami SME
7. Počúvanie rádia
Zapnutie a vypnutie rádia
Nastavenie frekvencie
Obľúbené rádiá
Nahrávanie z rádia
8. Prehrávanie hudby
Ovládanie prehrávača
Nastavenie hudby
Hlasové príkazy
Možnosti hudby a zatvorenie aplikácie
9. Sociálna sieť Facebook
Inštalácia a nastavenie účtu
Písanie a úprava statusov
Kontakty, písanie a čítanie správ
Vyhľadávanie
Notifikácie, správy a žiadosti o priateľstvo
Odhlásenie a nastavenie
10. Prekladové slovníky
11. Odporúčania
Záver

	O workshope

	Na tomto workshope sa naučíme pracovať s užitočnými aplikáciami pre zariadenia s operačným systémom Android. Predstavíme si niekoľko konkrétnych aplikácií  na prácu s e-mailom, počúvanie rádií, nahrávanie zvuku cez externé aplikácie a tiež prehrávanie hudby. Tiež si ukážeme prekladové slovníky, spravodajské portály a nebude chýbať ani obľúbená sociálna sieť Facebook. Prejdeme si najzákladnejšími aplikáciami, ktoré očakáva bežný užívateľ od svojho telefónu.

Podmienky pre účastníka

- Účastník musí mať maximálne zvládnutú prácu so svojim zariadením (tablet, smartfón a pod.)
- Musí vedieť obsluhovať svoj odčítač obrazovky (odporúčaný je Talkback)
- Mal by mať vedomosť o sťahovaní aplikácií z obchodu Googleplay
- Musí mať vlastné zariadenie s operačným systémom Android (nie iOS a iné)
- Znalosť angličtiny vítaná
  

V tomto okamihu predpokladáme, že máte aktivovaný Talkback, ktorý vám zrozumiteľne číta text. Pokiaľ nemáte zakúpený hlas, odporúčam stiahnuť eSpeak.

1. Dotyk, gesto a orientácia

	Aj napriek tomu, že na tento workshop ste sa hlásili ako pokročilí užívatelia, popisujem niektoré základné funkcie na orientáciu. Upozorňujem, že nie všetky. Ak ich nepotrebujete opakovať, prejdite rovno na aplikácie.
	Hardwarové tlačidlá
	Aj keď máte v ruke dotykový telefón či tablet, niektorí výrobcovia ešte úplne nezanevreli na hardwarové tlačidlá. V každom telefóne môžu byť inde, ale prevažne sú na podobných miestach. Upozorňujem, že niektoré modely už majú aj tieto tlačidlá dotykové, aj keď sa nachádzajú mimo hlavnej dotykovej obrazovky. 
	Tlačidlo na odomkýnanie a zamkýnanie obrazovky je prevažne umiestnené na boku telefónu (môže byť aj navrchu). Ak ho pridržíte, otvorí sa vám ponuka „možnosti zariadenia“, cez ktorú môžete vypnúť alebo reštartovať telefón, aktivovať letový režim alebo zvuk telefónu.

Bežne bývajú na telefónoch pod dotykovou obrazovkou umiestnené tri tlačidlá, ktorých funkcie sa líšia od modelu.
	Prvé zľava býva tlačidlo home/domov, kde nájdete stručný a rýchly náhľad práce s domovskou obrazovkou. Výhoda je, že sa v tejto ponuke nachádza aj tlačidlo nastavenia, takže sa nemusíte prehŕňať v aplikáciách, pokiaľ chcete niečo nastaviť.
	Aktiváciou druhého tlačidla spustíte posledné otvorené aplikácie resp. správcu úloh.
	Tretie tlačidlo vás vždy vráti o krok späť. (toto môžete ovládať aj gestom – posunutie dole a doľava) 
	Orientácia na obrazovke

	Pre lepšie pochopenie celého workshopu si obrazovku rozdelíme na štyri štvrtiny. Aby sme sa vedeli orientovať, budeme používať výrazy prvá štvrtina obrazovky, druhá štvrtina atď. 
	
	Prehliadanie obrazovky a švihanie
	
	Vaše zariadenie číta presne to, čo máte pod prstom. Teda pokiaľ prechádzate prstom po obrazovke, zariadenie číta, kde ste práve prešli. Aby ste to mali jednoduchšie, v Androidoch existujú gestá švihaním z ľavej strany na pravú alebo opačne. Toto gesto je na ovládanie telefónu pre nevidiaceho najjednoduchšie. 
	Potvrdzovací dvojklik

	Ak chcete niečo potvrdiť, treba najskôr prejsť na položku. Keď budete počuť jej názov, dvojklikom ju aktivujete.	
	Scrolovanie

	Pochopiteľne, celá ponuka sa na malý dotykový displej nezmestí, preto často využijete scrolovanie. Dvoma prstami (najlepšie ukazovákom a prostredníkom) posúvame celú obrazovku hore alebo dole. Potom využívame gesto švihaním (alebo prehliadanie obrazovky), aby sme našli tú správnu položku.
Všetky gestá by mal sprevádzať totožný zvuk, takže postupom času si naň zvyknete a budete obozretnejší. Samozrejme, tieto gestá sa dajú zmeniť v nastaveniach Talkbacku a dokonca si môžete nastaviť gesto priamo na aplikáciu.

2. Začíname pracovať s aplikáciami

	V prvom rade si aktivujte na svojom telefóne wifi a vypnite mobilné dáta. Budeme sťahovať aplikácie, tak aby sa vám tento tábor veľmi nepredražil. Pochopiteľne, toto môžeme urobiť rôznymi spôsobmi.
	1. Dvoma prstami si stiahnete panel upozornení (resp. stavovú lištu), ktorý nájdeme úplne na vrchu obrazovky. V prvej štvrtine môžeme prstom prechádzať z ľavej strany na pravú a podľa toho, kde sa budete prstom nachádzať, tú položku vám telefón prečíta. Ak ju chcete aktivovať alebo deaktivovať, urobíte gesto dvojitým ťuknutím.
	2. Toto isté môžeme spraviť aj úplne inak. Prejdeme do položky nastavenia. Ak na ňu máte nastavené gesto, použite ho. Ak gesto nemáte, prejdite na tlačidlo domov, ktoré sa nachádza tesne pod dotykovou obrazovkou (vľavo). Toto sa môže líšiť od modelu a značky telefónu, takže to doriešime priamo na mieste. Švihnutím z ľavej strany na pravú budete prechádzať ponukou, kde dvojklikom zvolíte „nastavenia“. Ďalším švihnutím prsta prechádzate po jednotlivých položkách, kde aktivujete „pripojenie“ a tým istým spôsobom prejdete na „Wifi“ a neskôr „využitie dát“. Položky aktivujete a deaktivujete dvojklikom. 

3. Používanie GooglePlay

	Na akékoľvek získanie aplikácie potrebujeme Googleplay, ktorý je súčasťou operačného systému, takže ho ručne nepotrebujeme inštalovať. Táto aplikácia sa môže volať aj AndroidMarket, ObchodPlay, GooglePlay a pod. v závislosti od verzie systému.

	Sťahovanie aplikácie

	Švihnutím prsta nájdeme položku „vyhľadávanie GooglePlay“ a dvojitým ťuknutím ju aktivujeme. Do políčka vpíšeme názov aplikácie. Potvrdíme položkou „hľadať“, ktorá sa nachádza v pravom dolnom rohu na klávesnici.

	Rozbalí sa ponuka aplikácií, v ktorých môžete prehľadávať. Dvojitým kliknutím ju rozbalíte a v 1/4 obrazovky nájdete tlačidlo „inštalovať“. Keď naň kliknete, musíte odsúhlasiť podmienky aplikácie. Keď sa nainštaluje, môžete s ňou začať pracovať.

4. E-mailový klient AQUAMAIL

	AquaMail je aplikácia, ktorá slúži na sťahovanie e-mailov do zariadenia. Je prevažne prístupná a funguje aj ako free verzia. Platená aplikácia AquaMail PRO ponúka viac možností na prácu. Je na zvážení používateľa, či si vystačí s free verziou.

	Inštalácia a synchronizácia 

	1. Nainštalujte si aplikáciu podľa predchádzajúceho postupu z GooglePlay. Aplikácia je dostupná aj v tomto linku: https://play.google.com/store/apps/details?id=org.kman.AquaMail&hl=sk
	2. Aktivujeme položku „pridať nový účet“ a vyberieme o akú poštu ide. Odporúčam aktivovať internetovú poštu, vo výnimočných prípadoch zvolíme Poštu Exchange (slúži len pre firemné účty). My si dnes ukážeme prácu s bežným používateľským e-mailom. Potvrdíme tlačidlom OK.
	3. Rozbalí sa ponuka jednoduchého nastavenia, kde si vypíšete všetky položky.
meno: slúži na pomenovanie konta, teda Janko Mrkvička - ÚNSS, Janko Mrkvička – súkromná pošta alebo len Janko Mrkvička
E-mail: prihlasovaciemeno@domena.com/sk (ideálne je mať gmail účet)
Heslo: vpisujete totožné heslo, ktorým sa prihlasujete k svojmu e-mailu
	4. Kliknite na „ďalej“ a počkajte, pokiaľ sa telefón pripojí k serveru a synchronizuje. Ak vám vypíše chybu, skontrolujte, či  máte správne zadané heslo. Pri niektorých účtoch (azet a pod.) použite tlačidlo „ručné nastavenia“, ku ktorým však potrebujete presné údaje o serveroch 
	Inteligentný priečinok

	Priečinok slúži na súhrn všetkých neprečítaných e-mailov. V tejto aplikácii môžete mať integrovaných aj viac účtov a tento priečinok vám dá dokopy všetky neprečítané maily. 
	E-mailové konto

	Nachádza sa tesne pod inteligentným priečinkom. Ak máte vytvorených viac kont, Talkback vám prečíta len tie, ktoré reálne vidí na obrazovke. V tomto prípade teda potrebujete využiť aj gesto scrolovania. 

Priečinky v pošte sú usporiadané v zozname:
Doručené
Spam
Koncepty
Odoslané
Odstránené
Švihnutím prsta sa v nich môžete pohybovať. Dvojklikom aktivujete vybranú položku.
	Písanie správ

	Švihnutím prejdite na položku „nová správa“ a aktivujte ju.
V zozname zhora nadol sa otvoria časti: 
konto
komu
predmet správy
text správy
- lišta s funkciami -

KONTO – Tu môžete vybrať, z ktorého e-mailu chcete písať správu. Ak máte len jedno konto, vôbec to nemusíte riešiť. 
Ak máte synchronizovaných viac kont, ponuku rozbalíte dvojklikom, prechádzate po nej švihaním a konto, z ktorého chcete písať mail vyberiete opäť dvojklikom.
KOMU – Sem píšete adresu prijímateľa. Písanie aktivujete dvojklikom, kde sa objaví kurzor a v dolnej časti obrazovky klávesnica. V čase riadneho workshopu píšte do tohto políčka môj mail zuzanarojikova@gmail.com, aby sme si overili, či to funguje.
PREDMET SPRÁVY – Presuniete sa sem švihnutím a aktivujete dvojklikom. Vpisujte sem predmet správy, nie text správy!
TELO SPRÁVY – Opäť sa naň presuniete švihnutím a písanie aktivujete dvojklikom.
Ďalším švihnutím sa dostanete na lištu, kde sú funkcie v poradí odoslať – uložiť – pripojiť – pridať skrytú kópiu – odstrániť. Požadovaný úkon potvrdíte dvojklikom.
	Pridanie prílohy

	Ak chcete pridať prílohu, v lište s funkciami aktivujte položku „pripojiť“, ktorá vám rozbalí ponuku, z ktorej môžete vybrať spomínanú prílohu. Toto však záleží od aplikácií, ktoré máte v telefóne, takže ťažko popisovať ďalší postup. Ak aktivujete nejakú aplikáciu dvojklikom, opäť vám otvorí ponuku, kde si môžete vybrať prílohu. Opäť sa presúvate švihaním a scrolovaním, ale prílohu, ktorú ste sa rozhodli odoslať, potvrdíte dvojklikom. Tento postup je však špecifický a pre každú aplikáciu iný. O aplikáciách hovorím preto, lebo prílohy môžete načítať z GoogleDisku, Dropboxu, Fotiek, Galérie alebo z výberu zvuku a pod.
E-mail odošlete tak, ako sme to už popísali – dvojklikom na „odoslať“.

	Vyhľadávanie v mailoch

	Keď sa vrátite k základnému zobrazeniu (vidíte konto, doručené, spam, koncepty atď.), švihnutím sa dostanete na položku „vyhľadať“. Keď ju dvojklikom aktivujete, môžete si zadať kľúčové slovo, vďaka ktorému vám v mailoch vyhľadá správy s podobným heslom, mailom a pod.

	Načítanie nových správ

	Ak chcete načítať nové správy, švihnutím sa presuňte na položku „obnoviť“, ktorú dvojklikom aktivujte. Aplikácia sa automaticky pripojí k serveru a zistí, či nemáte nové správy.
	Pri otvorenej doručenej pošte skontrolujete e-maily aj gestom, teda potiahnutím dvoch prstov zhora dole cez celú obrazovku.

Aplikácia Aqua Mail má množstvo ďalších výborných možností, ktoré si pre nedostatok času nestíhame ukázať. Nájdete ich, keď prejdete na hlavičku konta, dvakrát kliknete a podržíte. Rozbalí sa vám ponuka, s ktorou môžete experimentovať. Sama som používateľkou tejto aplikácie od nepamäti a môžem ju len odporučiť.

5. Nahrávanie kvalitného zvuku cez AndRecorder

	Každý telefón alebo zariadenie má svoj zabudovaný nahrávač zvukov. Inak to nie je ani pri operačnom systéme Android. Tieto vstavané aplikácie nenahrávajú zvuk v takej kvalite, v akej by sme možno chceli. Preto si dnes ukážeme aplikáciu, ktorá vie nahrať kvalitný zvuk, a to dokonca vo formáte wav. Existuje ako free verzia, ale v čase písania tohto workshopu nie je lokalizovaná, teda funkčnú ju nájdeme v anglickom jazyku. Nevýhodou je kopec reklám, ktoré trochu komplikujú orientáciu.
	Inštalácia a orientácia

	Aplikáciu nainštalujeme z GooglePlay rovnakým postupom, ktorý sme si ukazovali. Nájdete ju aj na stránke https://play.google.com/store/apps/details?id=com.andrconstruction.andrecord&hl=sk
V AndRecordery fungujú klasické gestá, ktoré sme si ukazovali. Po položkách sa budeme pohybovať švihnutím a potvrdzovať budeme dvojklikom.
	Nahrávanie zvukov

	Zvuk začnete nahrávať, keď dvojklikom aktivujete položku Start recording. Ak chcete nahrávku zastaviť, zvoľte Pause recording. Ak ste sa rozhodli, že do tejto nahrávky chcete predsa ešte niečo nahrať, aktivujte znovu Pause recording. Ak chcete nahrávku uzatvoriť, zvoľte tlačidlo Start recording, ktorým ste nahrávku spúšťali hneď na začiatku.
	Ďalšie položky a funkcie

	Švihnutím prsta prechádzate po položkách:
Recorded to: rec00254.wav – ukazuje názov nahrávky, ktorú ste práve nahrali aj s poradovým číslom. Upozorňujem, že táto položka nie je celkom dobre prístupná.
Trvanie nahrávky: položka je takmer neprístupná
List recordings – po aktivácii sa dostanete do ponuky všetkých nahrávok. Opäť sú pomenovania neprístupné, preto odporúčam využiť prehrávanie v dokumentoch alebo na pamäťovej karte.
AndRecorder Settings – Po aktivácii si môžete prejsť niektoré nastavenia, ktorým sa na workshope nebudeme pre nedostatok času podrobnejšie venovať. 
Send AndRecorder Feedback – ak chcete práve vytvorenú nahrávku niekomu poslať, aktivujte toto tlačidlo a vyberte aplikáciu, cez ktorú ju chcete odoslať (napríklad Aquamail :-) 
Exit AndRecorder – kliknutím ukončíte korektne aplikáciu. Upozorňujem, že ak sa ju budete snažiť zavrieť len tlačidlom späť, ostane vám bežať na pozadí.
Nahrávky odporúčam prezerať v Mojich súboroch. Aplikácia si po inštalácii urobí sama priečinok, kde si ukladá všetky nahrávky. Cesta k nemu: aplikácie – moje súbory – všetky súbory – device storage alebo SD memory card – AndRecorder.
Ďalším prístupným diktafónom je aj ASR mp3 sound recorder. 

6. Spravodajský portál SME

	Ak čítate každý deň správy, aplikácia do telefónu vám určite pomôže. Môžem zodpovedne povedať, že SME je predsa jedným z mála denníkov, ktoré prinášajú čerstvé a hlavne seriózne spravodajstvo. Presne kvôli tomuto som sa rozhodla ukázať aplikáciu SME. Vychádza z relevantných serverov www.sme.sk, a preto počas prezerania vyžaduje pripojenie na internet. 
	Inštalácia

	Aplikáciu si stiahnete a nainštalujete z GooglePlay alebo zo stránky https://play.google.com/store/apps/details?id=sk.sme.android.reader&hl=sk
	Čítanie článkov

	Orientácia je veľmi jednoduchá. Po otvorení sa vám zobrazia hlavné správy usporiadané v zozname. Švihaním prsta prechádzate jednotlivými titulkami. Ak si chcete článok prečítať, otvoríte ho dvojklikom. Ak ste dočítali článok a chcete sa posunúť na ďalší, švihnite dvoma prstami z pravej strany na ľavú. 

Prepnutie medzi sekciami SME

	Aktivujte položku „hlavné“. Otvorí sa ponuka, ktorá je zobrazená v zozname zhora nadol (hlavné, najnovšie, najčítanejšie, sekcie a regióny).

Položky Najčítanejšie, Sekcie a Regióny slúžia ako rozbaľovacie tlačidlá.
	Najčítanejšie - môžete si zvoliť správy podľa aktuálnosti (4 hodiny, 24 hodín, 3 dni, 7 dní). 
	Sekcie – môžete si zvoliť správy podľa záujmu (Z domova, Zo zahraničia, Komentáre, Ekonomika, Kultúra, Šport, TV, Auto, Tech a veda, Primár, Žena, Cestovanie a Blog)
	Regióny – Regionálne noviny MY, Korzár (v obidvoch prípadoch si ďalej volíte regionálny okruh, ktorý je v zoznamovom rámci)

	Vyvolaním ponuky cez tlačidlo domov (tlačidlo mimo dotykovej obrazovky) sa zobrazia ďalšie zaujímavé možnosti. Môžete si nastaviť veľkosť písma, notifikácie, aktivovať Piano a podobne. SME disponuje aj ďalšími aplikáciami pre Android, a to napríklad Natankuj.sk alebo Restauracie SME.

	Pokiaľ chcete viac správ, môžem ešte odporučiť aplikáciu TASR, ktorú prevádzkuje Tlačová agentúra Slovenskej republiky. Funguje na podobnom princípe ako SME. Sťahujte aplikáciu TASR, pretože TASR Pro je určená pre klientov (redakcie) agentúry. Sťahujte z tohto linku: https://play.google.com/store/apps/details?id=com.abaffydesign.teraz&hl=sk 
7. Počúvanie rádia

	V rámci systému Android je zabudovaná aplikácia na počúvanie rádia. V GooglePlay by ste iste našli aj iné, ale pokiaľ počúvate bežné rádia, postačí aj táto. 

FM Radio nájdete v aplikáciách. Dvojklikom ju otvorte. Pohybovať sa budeme švihaním.
	Zapnutie a vypnutie rádia

	Rádio zapínate a vypínate kliknutím na položku „napájanie“. Gestom švihania vám aplikácia prečíta aj konkrétnu frekvenciu, na ktorej sa práve nachádzate. Ak chcete zvuk z rádia prehrať cez reproduktor, prejdite na tlačidlo domov (mimo dotykovej obrazovky). V rozbaľovacej ponuke zvoľte dvojklikom „prehrať cez reproduktor“.
	Nastavenie frekvencie

	Je viac spôsobov, ako nastaviť frekvenciu rádia.
- Ak chcete prepnúť stanicu, použite tlačidlá „predchádzajúca stanica“ a „nasledujúca stanica“. 
- Ak stanicu neviete nájsť prepínaním, urobte dvojklik na políčko, ktoré vám číta frekvenciu. Otvorí sa rámček s klávesnicou, kde ju môžete napísať. Tlačidlom OK ju potvrdíte.
- Všetky stanice vyhľadáte stlačením tlačidla domov (mimo dotykovej obrazovky), kde vám program v rozbaľovacej ponuke dáva na výber 
		1. tlačidlo Stanice – po kliknutí sa rozbalí zoznam s frekvenciami. Táto časť však s Talkbackom zvykne mrznúť.
		2. tlačidlo Vyhľadať – dvojklikom zvoľte všetky stanice. Potvrďte výsledky vyhľadávania a v zozname sa objavia vyhľadané stanice. V zozname sa posúvate švihaním a frekvenciu spustíte opäť dvojklikom. 
	Obľúbené rádiá

	Na hlavnej obrazovke aplikácie si môžete nastaviť obľúbené rádiá. Stačí, ak budete mať obľúbenú stanicu spustenú a švihnutím prejdete na tlačidlo „pridať obľúbenú“. Dvojklikom potvrdíte pridanie.
	Nahrávanie z rádia

	Ak si chcete urobiť nahrávku z vysielania, kliknite na položku „nahrať“. Zaznamenaný bude zvuk z toho rádia, ktoré máte práve spustené. Do nahratých súborov sa dostanete po stlačení tlačidla domov, kde v ponuke zvolíte položku „nahrané súbory“.

Aplikácia má aj ďalšie zaujímavé funkcie, ktoré nájdete v nastaveniach (cesta: domov – nastavenia). Ak ste nadšencami aj internetových rádií, odporúčam aplikáciu TuneIn radio.
8. Prehrávanie hudby

	Opäť ďalšia aplikácia, ktorá je súčasťou systému a je ako tak prístupná. Teda ani teraz nebudeme nič inštalovať. Vysvetlíme si jednoduché prehrávanie hudby. Otvorte aplikáciu Hudba.
	Ovládanie prehrávača

	Pomocou tlačidiel „predchádzajúca“ a „nasledujúca“ prepínate medzi skladbami. Tlačidlom prehrať spustíte pesničku.
	Nastavenie hudby

	Hudbu si môžete nastaviť podľa tabuľky interpretov, žánrov, hudobného bloku a priečinkov. Odporúčam zvoliť „priečinky“ a otvoriť ten, v ktorom viete, že máte skladby. V zozname hudby sa posúvate švihaním a ak chcete skladbu prehrať, postavte sa na ňu a dvojklikom spustite.
	Hlasové príkazy 

	S touto aplikáciou sa môžete aj porozprávať. Reaguje na príkazy pause (pozastaví prehrávanie), play (spustí prehrávanie), next (prejde na ďalšiu skladbu), previous (vráti sa na predchádzajúcu skladbu), volume (nastaví hlasitosť). Na niektorých telefónoch to nemusí fungovať.

	Švihaním vám aplikácia prečíta, koľko trvá skladba. Ak má pesnička 2:30, Talkback vám povie dve hodiny, takže na toto si treba dať pozor. 
Ak chcete, aby vám hudba hrala na pozadí, zvoľte tlačidlo „skryť prehrávač“.

	Možnosti hudby a zatvorenie aplikácie

	Ďalšie užitočné nastavenie nájdete v ponuke domov. Prostredníctvom nej môžete nastaviť skladbu ako vyzváňací tón, prezrieť si nastavenia, kde si môžete upraviť rýchlosť prehrávania a veľa ďalších zaujímavostí. Aplikáciu ukončíte tlačidlom „koniec“, ktoré sa tiež nachádza v ponuke domov. Ak sa ju budete pokúšať zatvoriť tlačidlom späť, budete ju mať stále spustenú na pozadí, čo spôsobuje vybíjanie batérie a neočakávané spustenie prehrávača v tej najnevhodnejšej chvíli. :) 
Ak vám nebude vyhovovať takéto prehrávanie hudby, ďalšou možnosťou je aj hudobný prehrávač DeaDBeeF (foobar2000).

9. Sociálna sieť Facebook

	Facebook si môžete pozerať aj prostredníctvom prehliadača, ale používatelia Androidu dávajú prednosť aplikácií. Je na každom, akú možnosť si zvolí. V čase písania tohto handoutu, Facebook nie je lokalizovaný pre Android, takže ho budeme používať v angličtine.
	Inštalácia a nastavenie účtu

	V obchode si do vyhľadávacieho poľa zadajte Facebook a aplikáciu si nainštalujte. Aplikáciu nájdete aj tu: https://play.google.com/store/apps/details?id=com.facebook.katana&hl=sk

	Predpokladáme, že účet na facebooku máte vytvorený. Je možné ho vytvoriť aj cez aplikáciu, zvolením tlačidla „Sign Up for Facebook“.  S týmto teraz experimentovať nebudeme.
	Do prvého poľa pre úpravy (E-mail or Phone), zadajte svoj mail, na ktorý máte registrovaný účet na facebooku. Ak máte zaregistrované aj telefónne číslo, môžete ho zadať namiesto e-mailu.
	Do druhého poľa pre úpravy (Password) zadajte heslo, ktorým sa bežne prihlasujete k svojmu účtu. Predpokladám, že ste na počítači prihlásení automaticky a svoje heslo k účtu ani netušíte. V aplikácii sa heslo dá zmeniť cez tlačidlo „Forgot Password?“, ale tá vás prepne do prehliadača.
Ak máte vyplnený e-mail aj heslo, dvojklikom potvrďte Log In.

Ako prvé vám ponúkne synchronizáciu kontaktov. Osobne ju neodporúčam, pretože budete mať bordel v telefónnom zozname. Teraz zvolíme dvojklikom Don't sync, pretože synchronizácia by nám trvala dlho. Krok potvrďte tlačidlom „done“. 
	Písanie a úprava statusov

	Ak chcete napísať status, kliknite na políčko „Status“ a potvrďte dvojklikom. Po otvorení môžete hneď písať, pretože vám kurzor automaticky začne blikať v poli pre úpravy. 

Ak chcete nastaviť, kto bude status vidieť, otvorte tlačidlo „To“  Švihnutím prejdite na skupinu a potvrďte dvojklikom. Stlačte „späť“. Akcia sa uloží a automaticky vás prepne do panelu, kde máte napísaný status.
Švihaním po obrazovke sa dostanete k ponuke pridať fotku, označiť priateľa, pridať pocit alebo miesto, kde sa nachádzate.
Označením na „Post“ pridáte status.
	Kontakty, písanie a čítanie správ

	Na hlavnej obrazovke aplikácie Facebook prejdite na položku Contact. Po kliknutí sa vám zobrazia vaši prihlásení priatelia. Švihaním vám telefón prečíta mená a dvojklikom sa otvorí pole pre písanie správ, kde môžete napísať svoj odkaz.
Dvojklikom otvoríte položku „napísať správu“, kde začne blikať kurzor pre písanie. Tlačidlo „odoslať“ pošle správu priateľovi. Ďalšie správy si prečítate tiež švihaním prstov po obrazovke. 
	Vyhľadávanie

	Na hlavnej stránke aplikácie stlačte tlačidlo „vyhľadávanie“. Do neho môžete vpísať meno priateľa, ktorého chcete vyhľadať. Počas písania vám facebook pomáha nájsť užívateľa. V tejto ponuke môžete prechádzať švihaním, dvojklikom potvrdzujete.
	Notifikácie, správy a žiadosti o priateľstvo

	Nachádzajú sa na hlavnej stránke facebooku 
Friend request – žiadosti o priateľstvo, prehľadávate sa v ponuke švihaním, tlačidlo Confirm potvrdí priatelia, tlačidlo Not Now zruší žiadosť. Ak ich máte viac, prescrolujte sa na ďalšie žiadosti.
Messages – v zozname vidíte všetky napísané správy, písanie je totožné s predchádzajúcim postupom. Medzi správami sa pohybujte švihaním a scrolovaním.
Notifications – zobrazujú sa položky všetkých aplikácií, využívajte gesto švihania a scrolovania 
	Odhlásenie a nastavenie

	Odhlásiť sa môžete v ponuke domov, stlačením tlačidla „log out“, Osobne si myslím, že sa odhlasovať netreba, pretože to pri prihlasovaní len zdržiava. Stačí len zavrieť aplikáciu. Ďalšie nastavenia nájdete v ponuke domov, stlačením „Settings“.
	Pozor, ponuka domov sa síce zobrazí, ale nefunguje pri nej gesto švihaním, preto použite prehliadanie obrazovky. Pohybujte sa prstom v štvrtej štvrtine obrazovky zariadenia. To, čo vám telefón prečíta, máte automaticky označené a potvrdzujete dvojklikom.

	Facebook sa funkcionalitou vyrovná webovému rozhraniu, ale tu vysvetľujem len základné úkony. Ďalšie nájdete v ponuke domov alebo kliknutím na tlačidlo „more“, ktoré sa nachádza hneď vedľa notifikácií. 

10. Prekladové slovníky

	Vidiaci ľudia si berú na cesty malé slovníky v papierovej podobe. Dnešným fenoménom je slovník v telefóne. A predsa uznajte, koľko zväzkov by obsahoval taký brailovský slovník? Radšej si to vyskúšajte v telefóne. Budeme sa rozprávať o slovníkoch DIC-O. Nevýhodou je, že na každý jazyk potrebujeme novú aplikáciu, teda nedá sa v jednej prepínať medzi viacerými slovníkmi. Výhodou je jednoduché ovládanie.

Aplikáciu nainštalujete z GooglePlay alebo zo stránky https://play.google.com/store/apps/developer?id=DIC-o

Pohybujte sa gestom švihania.
Do „poľa pre úpravy“ vpisujete slovo, ktoré chcete preložiť. Dvojklikom potvrdíte písanie, objaví sa kurzor a klávesnica. 
Ak si chcete prehodiť jazyk (anglicko-slovenský, slovensko-anglický a podobne), táto časť je trochu neprístupná, ale dá sa v nej vyznať. Talkback vám ho prečíta ako „tlačidlo tretí bez menovky“. :) Dvojklikom otočíte jazyk. Zvuk vám signalizuje, že ste slovník naozaj aj otočili. Výsledky hľadania nájdete gestom švihania. V prípade cudzieho jazyka vám prečíta aj výslovnosť.
11. Odporúčania

	Paleta aplikácií pre operačný systém Android je naozaj veľká. Počas písania tohto handoutu som zistila, že počas troch hodín jednoducho nestíhame prebrať všetky, ktoré som plánovala. Nadšencom ponúkam niekoľko zaujímavých programov, ktoré môžu vyskúšať.
	Zaujímavé sú aplikácie Coolreader (čítanie kníh), Skype (telefonovanie), Twitter a Google plus (sociálne siete), Navigácia DotWalker a rôzne ďalšie.
Odporúčam sledovať stránku http://eyes-free.googlecode.com/svn/trunk/documentation/android_access/apps.html, kde nájdete tiež množstvo dobrých aplikácií.

	

Záver

	Na tomto workshope sme si ukázali niekoľko užitočných aplikácií pre operačný systém Android. Ak vás tento systém zaujal, odporúčam sledovať stránky blind-android.cz alebo blindrevue.sk.

Doandroidovania! :-)